
VENDIM
Nr. 629, datë 30.7.2026

PËR DISA NDRYSHIME DHE SHTESA NË VENDIMIN NR. 845, DATË 30.12.2025, TË KËSHILLIT TË MINISTRAVE, “PËR KRIJIMIN E SHOQËRISË AKSIONARE ‘OPERATORI I SHËRBIMEVE TË INTEGRUARA TË STERILIZIMIT’ SHA (OSHIS SHA), PËR OFRIMIN E SHËRBIMEVE TË INTEGRUARA TË PROCESIT TË STERILIZIMIT”

Në mbështetje të nenit 100 të Kushtetutës dhe të nenit 105, të ligjit nr. 9901, datë 14.4.2008, “Për tregtarët dhe shoqëritë tregtare”, të ndryshuar, si dhe me propozimin e ministrit të Shëndetësisë dhe Mirëqenies Sociale, Këshilli i Ministrave

VENDOSI:

I. Në vendimin nr. 845, datë 30.12.2025, “Për krijimin e shoqërisë aksionare ‘Operatori i shërbimeve të integruara të sterilizimit’ sh.a. (OSHIS sh.a.), për ofrimin e shërbimeve të integruara të procesit të sterilizimit”, bëhen këto ndryshime dhe shtesa:
1. Titulli i vendimit zëvendësohet me “Për krijimin e shoqërisë aksionare ‘Operatori i Shërbimeve të Integruara Shëndetësore’ sh.a. (OSHISH sh.a.)”.
2. Në titull dhe në të gjithë përmbajtjen e vendimit, shkurtesa “OSHIS” zëvendësohet me “OSHISH”.
3. Pika 1 ndryshohet, si më poshtë vijon:
“1. Krijimin e shoqërisë aksionare “Operatori i Shërbimeve të Integruara Shëndetësore” sh.a. (OSHISH sh.a.), me kapital 100% shtetëror, për ofrimin e shërbimeve të integruara të sterilizimit, organizimin, administrimin dhe ofrimin e shërbimeve të Programit Kombëtar të Kontrollit Mjekësor Bazë, si dhe ofrimin e shërbimit të hemodializës në 5 (pesë) qendrat pranë spitaleve Shkodër, Lezhë, Vlorë, Elbasan dhe Korçë.”.
[bookmark: _GoBack]4. Pas shkronjës “g”, të pikës 2, shtohen shkronjat: “gj”, “h”, “i’, “j” dhe “k”, me këtë përmbajtje:
“gj) ofrimin e shërbimeve të Programit Kombëtar të Kontrollit Mjekësor Bazë, si dhe organizimin e administrimin operacional të rrjetit të laboratorëve, të pikave të ofrimit të shërbimit, të proceseve logjistike, të sistemeve informatike, të pajisjeve dhe aseteve të nevojshme për realizimin e programit;
h) administrimin e rrjetit të laboratorëve dhe të pikave të ofrimit të shërbimit, si dhe koordinimin e proceseve logjistike dhe informatike, që lidhen me realizimin e Programit Kombëtar të Kontrollit Mjekësor Bazë;
i) kryerjen e çdo veprimtarie tjetër të nevojshme për zbatimin e Programit Kombëtar të Kontrollit Mjekësor Bazë, në përputhje me legjislacionin në fuqi;
j) marrjen e masave të nevojshme organizative, teknike, logjistike dhe kontraktore për sigurimin e vazhdimësisë së pandërprerë të shërbimit të hemodializës, në përputhje me protokollet mjekësore të miratuara dhe legjislacionin në fuqi në 5 (pesë) qendrat pranë spitaleve Shkodër, Lezhë, Vlorë, Elbasan dhe Korçë, përfshirë zhvillimin e procedurave të prokurimit, lidhjen, administrimin e monitorimin e zbatimit të kontratave për mirëmbajtjen parandaluese dhe korrigjuese të pajisjeve mjekësore, si dhe për furnizimin me materiale të konsumit, mallra, pajisje, produkte dhe shërbime të tjera të nevojshme për funksionimin e këtij shërbimi, sigurimin e funksionimit normal të aparaturave dhe të pajisjeve mjekësore;
k) administrimin, menaxhimin e mirëmbajtjen e aseteve, të pajisjeve mjekësore, të sistemeve informatike dhe elementeve të tjera pasurore, që përdoren për ofrimin e shërbimeve në fushat e veprimtarisë së shoqërisë.”.
5. Pas pikës 2 shtohet pika 2/1, me këtë përmbajtje:
“2/1. OSHISH sh.a. ofron të gjitha shërbimet e parashikuara në shkronjat: “gj”, “h”, “i”, “j” dhe “k”, të këtij vendimi, pas përfundimit të afatit të kontratave përkatëse të koncesionit/partneritetit publik privat për kontrollin mjekësor bazë dhe për ofrimin e shërbimit të hemodializës.”.
6. Në fund të pikës 5, shtohen fjalët “... si dhe institucioneve të kujdesit shëndetësor parësor dhe strukturave të tjera publike shëndetësore, sipas organizimit të Programit Kombëtar të Kontrollit Mjekësor Bazë.”.
7. Pikat 7, 8 dhe 11 ndryshohen, si më poshtë vijon:
“7. Të ardhurat, që rrjedhin nga shërbimet e ofruara nga OSHISH sh.a. arkëtohen nga shoqëria, në bazë të kontratave të lidhura me institucionet financuese ose përfituese dhe sipas tarifave të miratuara, në përputhje me legjislacionin në fuqi.
8. Shoqëria aksionare OSHISH sh.a. financohet nga të ardhurat e gjeneruara nga ofrimi i shërbimeve publike të integruara të sterilizimit, si dhe nga burime të tjera të ligjshme, në përputhje me legjislacionin në fuqi. Të ardhurat përdoren vetëm për ushtrimin e zhvillimin e veprimtarisë së saj, duke ruajtur karakterin e shërbimit publik. Për ofrimin e shërbimeve shëndetësore të Programit Kombëtar të Kontrollit Mjekësor Bazë, si dhe ofrimin e shërbimit të hemodializës, OSHISH sh.a., si dhënës shërbimi i licencuar, financohet nga Fondi i Sigurimit të Detyrueshëm të Kujdesit Shëndetësor. 
...
11. Ministria e Shëndetësisë dhe Mirëqenies Sociale i kalon, pa pagesë, shoqërisë aksionare asetet, pajisjet, sistemet informatike, të drejtat dhe çdo element tjetër pasuror, që i kalojnë shtetit pas përfundimit të kontratës të partneritetit publik privat/koncesionit me nr. 1440/40, datë 10.12.2015, “Për ofrimin e shërbimeve të integruara të furnizimit të setit të personalizuar të instrumenteve kirurgjikale sterile, furnizimin me material mjekësor steril njëpërdorimësh në sallat kirurgjikale, trajtimin e mbetjeve me rrezik biologjik dhe dezinfektimin e sallave kirurgjikale”, të ndryshuar, nr. 3082/20, datë 7.1.2015, “Për paketën e shërbimeve të kontrollit mjekësor bazë për grup-moshat 40–65 vjeç”, të ndryshuar, si edhe nr. 1503/44, datë 10.2.2016, “Për shërbimin e hemodializës”, në përputhje me parashikimet kontraktore dhe legjislacionin në fuqi.”.
II. Ngarkohen Ministria e Shëndetësisë dhe Mirëqenies Sociale, Operatori i Shërbimeve të Integruara Shëndetësore” sh.a. (OSHISH sh.a.) dhe Fondi i Sigurimit të Detyrueshëm të Kujdesit Shëndetësor për zbatimin e këtij vendimi.
Ky vendim hyn në fuqi pas botimit në Fletoren Zyrtare.

